Gewapende rowers teiken pendelaars in bus(Argieffoto: ANA) ŉ Groep pendelaars is erg geskok nadat vier gewapende mans hulle tydens ŉ busrit beroof het. Die Golden Arrow-bus was kort voor 06:00 Dinsdag van Kaapstad na die Steenberg-stasie op pad. Vier mans het hulle glo as passasiers voorgedoen en in Mowbray opgeklim. Hulle het die busbestuurder en pendelaars met wapens aangehou en hul persoonlike besittings en selfone gesteel, maar kon ten minste nie die agterste passasiers bereik voor hulle weer by Claremont afgeklim het nie. Die busbestuurder het direk na die Claremont-polisiestasie gery om die voorval aan te meld. Sers. Noloyiso Rwexana, polisiewoordvoerder, sê ŉ saak van gewapende roof word ondersoek. Niemand is nog in hegtenis geneem nie. Bronwyn Dyke-Beyer, woordvoerder van die Golden Arrow-busdiens (GABS), sê niemand is in die voorval beseer nie. “Golden Arrow is diep bekommerd oor die onbeskaamde misdadigers wat ons busbestuurders en -passasiers teiken. Ons stel tans ŉ langtermyn-wetstoepassingseenheid in samewerking met die stad en die provinsie saam, wat GABS sal help finansier. “Ons werk nou saam met die wetstoepassers wat betref sake wat reeds aanhangig gemaak is, asook die inwerkingstelling van stop-en-deursoekingsoperasies,” het Dyke-Beyer gesê. Die busdiens het intussen ŉ beloning van R50 000 beskikbaar gestel vir enige inligting wat tot die inhegtenisneming en skuldigbevinding van die verdagtes lei.